ՏԵՂԵԿԱՆՔ-ՀԻՄՆԱՎՈՐՈՒՄ

ԴԻԼԻՋԱՆ ՀԱՄԱՅՆՔԻ ՏԱՐԱԾՔՈՒՄ 2023 ԹՎԱԿԱՆԻ ՀԱՄԱՐ ՏԵՂԱԿԱՆ ՏՈՒՐՔԵՐԻ ԵՎ ՎՃԱՐՆԵՐԻ ԴՐՈՒՅՔԱՉԱՓԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ

 «Նորմատիվ իրավական ակտերի մասին» օրենքի 2-րդ հոդվածի 1-ին մասի 2-րդ կետի և 6-րդ հոդվածի համաձայն՝ նորմատիվ իրավական ակտի նախագիծը հիմնավորման հետ մեկտեղ փորձաքննության է ուղարկում համապատասխան ակտն ընդունելու իրավասություն ունեցող մարմինը:

 Ավագանու կողմից սահմանված տեղական տուրքերի դրույքաչափերը նախորդ տարվա համեմատ հիմնականում մնացել են անփոփոխ, 3,0 գործակից է կիրառվել Դիլիջան քաղաքում շինարարական և քանդման թույլտվություններ տրամադրելու համար: Հիմք ընդունելով «Տեղական տուրքերի և վճարների մասին» օրենքում 16.12.2021թ.-ին (ՀՕ-427-Ն) կատարված լրացումները և փոփոխությունները` առաջարկվում է Դիլիջան համայնքում սահմանել տեղական տուրքի նոր տեսակ՝ «համայնքի տարածքում հանրային սննդի ծառայություն մատուցող անձանց՝ տվյալ օբյեկտին հարակից ընդհանուր օգտագործման տարածքներում ամառային (մայիսի 1-ից հոկտեմբերի 31-ը ներառյալ) և ձմեռային (նոյեմբերի 1-ից ապրիլի 30-ը ներառյալ) սեզոններին հանրային սննդի ծառայության կազմակերպման թույլտվության մեկ քառակուսի մետրի համար՝ 10000 դրամ»: Համայնքի տարածքում տեղական վճարների դրույքաչափում սահմանվել է «համայնքի տարածքում պետական իշխանության մարմինների սպասարկման գրասենյակների գործառույթներից բխող՝ համայնքի կողմից տրամադրվող ծառայությունների դիմաց փոխհատուցման վճար՝ 1000դրամ»:

 «Հայաստանի Հանրապետության բյուջետային համակարգի մասին» օրենքի 28.1-րդ հոդվածի համաձայն համայնքների բյուջեների վարչական մասը (վարչական բյուջեն) ներառում է նաև տուրքերը և վճարները: Դիլիջան համայնքի 2023թ. բյուջեն հաստատելու համար անհրաժեծտ է սահմանել համայնքի տարածքում տեղական տուրքերի և վճարների գոտիավորումը և դրույքաչափերը, որոնց նախագծի ընդունման համար հիմք են հանդիսացել.

1.  «Տեղական ինքնակառավարման մասին» օրենքի 38-րդ  հոդվածի 1-ին մասի 2-րդ կետի համաձայն՝ համայնքի ղեկավարը տեղական հարկերի, տուրքերի և վճարների՝ օրենքով սահմանված տեսակներն ու դրույքաչափերը սահմանելու վերաբերյալ որոշման նախագծերը ներկայացնում է ավագանու հաստատմանը: Նույն օրենքի 18-րդ  հոդվածի 1-ին մասի 18-րդ կետին համապատասխան` համայնքի ավագանին սահմանված կարգով, օրենքով սահմանված դեպքերում սահմանում է տեղական հարկերի, տուրքերի և վճարների տեսակներն ու դրույքաչափերը:

2. «Տեղական տուրքերի և վճարների մասին» օրենքի 8-րդ հոդվածի 3-րդ մասին, 11-րդ հոդվածի 1-ին մասին համապատասխան` տեղական տուրքերը համայնքի ղեկավարի ներկայացմամբ սահմանում է համայնքի ավագանին` համայնքի տարեկան բյուջեն հաստատելուց առաջ: Հիմք ընդունելով վերը շարադրվածը, ինչպես նաև կիրառելով «Տեղական տուրքերի և վճարների մասին» ՀՀ օրենքի 11-րդ հոդվածի 2-րդ մասով ամրագրված` տարբեր տուրքերի համար գոտիավորման սկզբունքը, 12-րդ հոդվածով սահմանված, ըստ տուրքերի տեսակների, տուրքերի նվազագույն և առավելագույն դրույքաչափերը` որոշման նախագծով սահմանվել են Դիլիջան համայնքում տեղական տուրքերի 2023 թվականի դրույքաչափերը:

3. Տեղական տուրքերի և վճարների սահմանման համար հիմք են հանդիսացել նաև «Տեղական տուրքերի և վճարների մասին» օրենքի 12-րդ հոդվածի 3-րդ, 4-րդ և 5-րդ մասերը:

 Քանի որ, տեղական տուրքը տեղական ինքնակառավարման մարմինների սեփական լիազորությունների իրականացմամբ պայմանավորված՝ օրենքով սահմանված գործողությունների համար համայնքի բյուջե վճարվող` օրենքի դրույթների հիման վրա ավագանու սահմանած  պարտադիր գանձույթ է, իսկ տեղական վճարը՝ տեղական ինքնակառավարման մարմինների սեփական լիազորությունների շրջանակներում համայնքի կամ համայնքի պատվերով մատուցած ծառայությունների համար համայնքի բյուջե վճարվող՝ օրենքի դրույթների հիման վրա ավագանու սահմանված պարտադիր գանձույթ է, հետևաբար տեղական տուրքերի և տեղական վճարների դրույքաչափերը սահմանելու մասին ավագանու որոշման նախագիծը կրում է նորմատիվ բնույթ՝ պարունակելով վարքագծի պարտադիր կանոններ համայնքի վարչական տարածքում անորոշ թվով անձանց համար և ուղղված է  կարգավորելու տեղական տուրքերի սահմանման և գանձման հետ կապված հարաբերությունները։

 **ԴԻԼԻՋԱՆ ՀԱՄԱՅՆՔԻ ՂԵԿԱՎԱՐ`                          ԴԱՎԻԹ ՍԱՐԳՍՅԱՆ**

21.10.2022թ.